
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Ilga Ozoliņa, kā patērētāju interešu pārstāve
Komisijas locekle Ilze Pelša, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar nepiegādātu preci un samaksātās naudas neatmaksāšanu. 
No lietas materiāliem izriet, ka 2025.gada 17.jūlijā patērētājs sabiedrības interneta veikalā pasūtīja lietotu velosipēdu, pasūtījuma Nr. 296592, un samaksāja 35,00 EUR. Sabiedrība tajā pašā dienā elektroniskā pasta vēstulē apstiprināja pasūtījuma un maksājuma saņemšanu. 2025. gada 11. augustā sabiedrība informēja patērētāju par loģistikas aizkavēšanos. Prece patērētājam netika piegādāta. 
Patērētājs vairākkārt vērsās pie sabiedrības par preces piegādi. 2026. gada 4. aprīlī patērētājs atkārtoti pieprasīja naudas atmaksu, bet 2026. gada 18. aprīlī iesniedza sabiedrībai rakstveida iesniegumu, pieprasot pilnībā atmaksāt samaksāto naudu. Sabiedrība atbildi nesniedza un 35,00 EUR neatmaksāja. Patērētājs lūdz Komisiju uzdot sabiedrībai atmaksāt 35,00 EUR. 
Sabiedrība lietā nav sniegusi skaidrojumu un nav iesniegusi pierādījumus par preces piegādi vai naudas atmaksu. 
Komisija, izvērtējot lietā esošos apstākļus, secina, ka patērētāja prasība ir pamatota un apmierināma. 
Komisija skaidro, ka saskaņā ar Patērētāju tiesību aizsardzības likuma 30. panta pirmo daļu, ja līgumslēdzējas puses nav vienojušās citādi, pārdevējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. 
Saskaņā ar Patērētāju tiesību aizsardzības likuma 30. panta otro daļu, ja pārdevējs nav izpildījis pienākumu piegādāt preci noteiktajā termiņā vai šā panta pirmajā daļā noteiktajā termiņā, patērētājs pieprasa preces piegādi apstākļiem atbilstošā papildu termiņā. Ja pārdevējs arī papildu termiņā preci nepiegādā, patērētājs ir tiesīgs vienpusēji atkāpties no līguma. 
No lietas materiāliem izriet, ka pēc pasūtījuma veikšanas patērētājs vairākkārt pieprasīja informāciju par preces piegādi, tomēr sabiedrība preci nepiegādāja vairākus mēnešus. Patērētāja 2026. gada 4. aprīļa un 18. aprīļa pieprasījumi atmaksāt naudu apliecina patērētāja gribu izbeigt līgumiskās attiecības preces nepiegādes dēļ. 
Komisija norāda, ka saskaņā ar Patērētāju tiesību aizsardzības likuma 30. panta septīto daļu, ja patērētājs vienpusēji atkāpjas no līguma saskaņā ar minēto pantu, pārdevējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu samaksātās naudas summas. 
Lietā nav pierādījumu, ka prece būtu piegādāta vai patērētājam būtu atmaksāti 35,00 EUR. Tomēr strīds izšķirams saskaņā ar Patērētāju tiesību aizsardzības likuma 30. pantu, jo Pārdevējs nav izpildījis preces piegādes pienākumu.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētāja prasību. 
Sabiedrībai atmaksāt patērētājam 35,00 EUR par nepiegādāto preci.


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

